ananddey/assamese-wiki-corpus huggingface dataset:
মল্লিকা শ্বেৰাৱত

মল্লিকা শ্বেৰাৱত (প্ৰকৃত নাম: ৰীমা লাম্বা; জন্ম: ২৪ অক্টোবৰ ১৯৭৬) এগৰাকী ভাৰতীয় অভিনেত্ৰী যিয়ে প্ৰধানকৈ হিন্দী চলচ্চিত্ৰত অভিনয় কৰে।

উদ্ধৃতিসমূহ

আজিৰ দিনত কাপোৰ নোলোৱাটোৱেই ড্ৰেছ কোড হৈ পৰিছে আৰু ইয়াৰ আৰম্ভণি মই কৰা নাই। আমি সকলোৱে পৰচৰ্চাপ্ৰিয়, তেন্তে অভিযোগ কিহৰ? যেতিয়ালৈকে ছোৱালীবোৰে মঞ্চত ছুইমচুট পিন্ধি নোজোৱাকৈ মুকুট লাভ নকৰে, তেতিয়ালৈকে সকলোৱে কিয় ইমান ধৰ্মধ্বজী সাজি থাকে?

মই ক’ব বিচাৰো যে মই সমালোচনা ভালদৰে গ্ৰহণ কৰিব পাৰোঁ। আচলতে সমালোচকৰ মন্তব্য পঢ়ি মই আনন্দ পাওঁ। সমালোচকে আপোনাক সদায় সমালোচনা কৰি থকাটো ভাল। ই আপোনাক সজাগ কৰি ৰাখে, উৎসাহিত কৰে, প্ৰত্যাহ্বান জনায় আৰু উন্নত হ’বলৈ বাধ্য কৰে। মই সকলো কথা ইতিবাচকভাৱে লওঁ। শিকাৰ আৰু কৰিবলগীয়া বহুত আছে।
Movie Mag International (ছেপ্টেম্বৰ ২০০৪)

মই ভাবোঁ এগৰাকী মহিলা যি আত্মবিশ্বাসী, যি নিজৰ সামৰ্থ্য আৰু সীমাবদ্ধতাৰ বিষয়ে সচেতন আৰু যিয়ে বিফলতাক জীৱনৰ অংশ হিচাপে মৰ্যাদাৰে গ্ৰহণ কৰে। এই সকলোবোৰৰ সংমিশ্ৰণে এগৰাকী মহিলাক ধুনীয়া কৰি তোলে।

মই সঁচাকৈয়ে নিৰামিষভোজী, আৰু ইয়াৰ বাবে গৌৰৱান্বিত! আপুনি কি ভাবে মই মোৰ শৰীৰ কেনেকৈ ঠিক কৰি ৰাখোঁ?
এজন অনুৰাগীয়ে টুইটাৰত সোধা প্ৰশ্নৰ উত্তৰত; "Mallika: the vegetarian man eater", হিন্দুস্তান টাইমছ (৫ জুন ২০০৯); লগতে "Sexiest Veggies", এন ডি টি ভি-ত উল্লিখিত।

ভেগানিজম কোনো হুজুগ নহয়, ই এক স্বাস্থ্যকৰ জীৱনশৈলীৰ পছন্দ। ... হয়, ভাৰতত ভেগানিজমৰ প্ৰসাৰৰ বাবে মোৰ বহু পৰিকল্পনা আছে। এজন বন্ধুৰ ৰেষ্টুৰেণ্টৰ সৈতে লগ লাগি মই ভাৰতীয় সোৱাদত ভেগান খাদ্য পৰিৱেশন কৰাৰ পৰিকল্পনা কৰিছোঁ। মই আন্তঃৰাষ্ট্ৰীয় ৰান্ধনীসকলক মাতি আনি কিছুমান সুস্বাদু ব্যঞ্জন তৈয়াৰ কৰাৰ পৰিকল্পনা কৰিছোঁ। এবাৰ মানুহে দেখিলে যে ভেগান খাদ্য কিমান পুষ্টিকৰ আৰু সুস্বাদু হ'ব পাৰে, তেতিয়া তেওঁলোকে স্বাস্থ্যকৰ গাখীৰবিহীন জীৱনশৈলী আঁকোৱালি ল'ব।
"Mallika Sherawat to promote veganism in India", বলিউড হাংগামা (১১ এপ্ৰিল ২০১৮)।

Cine Blitz মেগাজিন (জুলাই ২০০৫)

মোৰ বিষয়ে মানুহে কি কয় তাক লৈ মই চিন্তা নকৰোঁ। মই নিজৰ লক্ষ্যত স্থিৰ। আৰু মই নাভাবো যে কোনোবাই নিজক অতি বেছি গুৰুত্বসহকাৰে লোৱা উচিত। মই সদায় কওঁ হাঁহিমুখীয়া বুদ্ধৰ দৰে হওক, জীৱনত হাঁহি থাকক! তেতিয়াই সকলোবোৰ ভাল লাগিবলৈ আৰম্ভ কৰিব!

বাহ্যিক সংযোগ

আধিকাৰিক ৱেবছাইট

শ্ৰেণী:জীৱিত ব্যক্তি
শ্ৰেণী:ভাৰতীয় অভিনেত্ৰী
মনালিছা

ইটালীৰ শিল্পী লিঅ'নাৰ্ড' দা ভিন্সিয়ে অংকন কৰা এক আৱক্ষ প্ৰতিকৃতি চিত্ৰ হৈছে মনালিছা। ইয়াক ইটালীৰ ৰেনেছাঁ যুগৰ এক আৰ্কিটাইপাল মাষ্টাৰপিছ বুলি গণ্য কৰা হয় আৰু ইয়াক "বিশ্বৰ আটাইতকৈ পৰিচিত, সৰ্বাধিক প্ৰসাৰতা লাভ কৰা, আটাইতকৈ বেছি চৰ্চিত, আটাইতকৈ বেছি দৰ্শিত, আটাইতকৈ কুহেলিকাময় শিল্পকৰ্ম" বুলি বৰ্ণনা কৰা হৈছে। চিত্ৰখনৰ নতুন গুণসমূহৰ ভিতৰত আছে বিষয়বস্তুৰ প্ৰকাশ, যাক সঘনাই ৰহস্যময় বুলি বৰ্ণনা কৰা হয়, ৰচনাৰ কীৰ্তিচিহ্ন, ৰূপৰ সূক্ষ্ম আৰ্হিকৰণ আৰু বায়ুমণ্ডলীয় ভ্ৰমবাদ।

এই ছবিখন সম্ভৱতঃ ফ্ৰান্সেস্কো ডেল জিঅ’কণ্ডোৰ পত্নী ইটালীৰ সম্ভ্ৰান্ত মহিলা লিজা গেৰাৰ্ডিনিৰ আৰু বগা লম্বাৰ্ডি পপলাৰ পেনেলত তেলত লিখা হৈছে। ১৫০৩ চনৰ পৰা ১৫০৬ চনৰ ভিতৰত ইয়াৰ ছবি অংকন কৰা বুলি বিশ্বাস কৰা হৈছিল; কিন্তু লিঅ’নাৰ্ডোৱে হয়তো ১৫১৭ চনৰ শেষৰ ফাললৈ ইয়াৰ কাম অব্যাহত ৰাখিছিল। শেহতীয়া শৈক্ষিক অনুসন্ধানৰ পৰা অনুমান কৰিব পাৰি যে ১৫১৩ চনৰ আগতে ইয়াক সম্ভৱ আৰম্ভ কৰা নাছিল। ফ্ৰান্সৰ ৰজা প্ৰথম ফ্ৰান্সিছে ইয়াক অধিগ্ৰহণ কৰিছিল আৰু এতিয়া ই ফৰাচী গণৰাজ্যৰ সম্পত্তি, ১৭৯৭ চনৰ পৰা পেৰিছৰ লুভ্ৰ সংগ্ৰহালয়ত স্থায়ীভাৱে প্ৰদৰ্শিত হৈ আছে।

উদ্ধৃতি

আপোনাৰ বাবে বেশ্যা কিবা এটা মনোহৰণকাৰী বস্তু। আপুনি তেওঁক সন্মান কৰে, যেনেকৈ আপুনি মনালিছাক সন্মান কৰে, যাৰ সম্মুখত আপুনিও কোনো অশ্লীল ইংগিত নিদিয়ে। কিন্তু তেনে কৰাৰ সময়ত আপুনি হাজাৰ হাজাৰ মহিলাক তেওঁলোকৰ আত্মাৰ পৰা বঞ্চিত কৰি আৰ্ট গেলেৰীত থোৱাৰ দিশত অৱনমিত কৰাৰ কথা একো নাভাবে। আমি যেন তেওঁলোকক অতি কলাত্মকভাৱে পত্নী কৰি লওঁ!
১৯৩০ চনৰ মনালিছা ফ্লৰেন্স থম্পছন, এগৰাকী প্ৰব্ৰজিত মাতৃ, যাৰ ছবিখনে জাতিটোক খেদি ফুৰিছিল।
চিত্ৰশিল্পী হিচাপে লিওনাৰ্ডোৰ প্ৰতিভা জীৱনৰ ৰহস্য উন্মোচন কৰাৰ দ্বাৰা আহিছিল... “ৰাস্তাত পুৰুষ-মহিলাৰ কৃপা আৰু মধুৰতা চোৱা’’, তেওঁ লিখিছিল... তেওঁৰ বাবে সমগ্ৰ পৃথিৱীখন এক ৰহস্যৰে ভৰি আছিল, যিটো তেওঁৰ কামে প্ৰতিফলিত কৰিছিল। যিটো বাহিৰত আছে তাৰ গৰ্ভৱতী চেতনাৰ হাঁহিটোৱে মনালিছাৰ প্ৰকাশভংগীক আলোকিত কৰে।

উৎস

শ্ৰেণী:সমল
শ্ৰেণী:শিল্পকৰ্ম
ফ্ৰান্সিস্কা টিবাৰ্টিয়াছ

ফ্ৰান্সিস্কা টিবাৰ্টিয়াছ (২৪ জানুৱাৰী ১৮৪৩ – ৫ মে' ১৯২৭) এগৰাকী জাৰ্মান মহিলা চিকিৎসক আৰু মহিলা শিক্ষাৰ সমৰ্থক আছিল।

জীৱন আৰু কৰ্ম

সাম্ৰাজ্যবাদী জাৰ্মানীৰ চিকিৎসক হিচাপে যোগ্যতা অৰ্জন কৰা প্ৰথম দুগৰাকী মহিলাৰ ভিতৰত টিবাৰ্টিয়াছ অন্যতম। প'মেৰনিয়াৰ ৰুগেন দ্বীপত জন্মগ্ৰহণ কৰা টিবাৰ্টিয়াছ ভাড়াতীয়া কৃষকৰ ৯টা সন্তান আৰু কন্যাৰ ভিতৰত সৰু আছিল। যদিও তেওঁ শিক্ষয়িত্ৰী হোৱাৰ উদ্দেশ্য আছিল, তথাপি তেওঁৰ ভাতৃ কাৰ্ল টিবাৰ্টিয়াছ (সেনাবাহিনীৰ চিকিৎসক) আৰু ভনীয়েক হেনৰিট হিৰ্চফেল্ড-টিবাৰ্টিয়াছে (জাৰ্মানীৰ প্ৰথম মহিলা দন্ত চিকিৎসক) টিবাৰ্টিয়াছক চিকিৎসা বিজ্ঞানৰ বাবে উৎসাহিত কৰিছিল। জাৰ্মান চিকিৎসা কাৰ্যসূচীত প্ৰৱেশ কৰিবলৈ অস্বীকাৰ কৰি টিবাৰ্টিয়াছে জুৰিখত চিকিৎসা বিজ্ঞান অধ্যয়ন কৰে আৰু ১৮৭৬ চনত পৰীক্ষাত সুখ্যাতিৰে উত্তীৰ্ণ হয়। সেই বছৰতে তেওঁ ড্ৰেছডেনৰ স্ত্ৰীৰোগ বিশেষজ্ঞ আৰু প্ৰসূতি বিশেষজ্ঞ ফ্ৰান্স ভন উইংকেলৰ ওচৰত অভ্যন্তৰীণ চিকিৎসাৰ চিকিৎসক হিচাপেও ইণ্টাৰশ্বিপ সম্পূৰ্ণ কৰে। ১৮৭৭ চনত টিবাৰ্টিয়াছে তেওঁৰ সতীৰ্থ ছাত্ৰী এমিলি লেহমুছ (১৮৪১-১৯৩২)ৰ সৈতে বাৰ্লিন-মিটত শ্ব’নহাউজাৰ ষ্ট্ৰেছ ২৩/২৪ত এখন মহিলা ক্লিনিক স্থাপন কৰে। কেইবাটাও আদালতৰ নিষেধাজ্ঞা আৰু নিন্দাকে ধৰি স্থায়ী বিৰোধিতা সত্ত্বেও তেওঁলোকৰ ক্লিনিকে এক বৃহৎ ক্লায়েণ্টেলক আকৰ্ষণ কৰিছিল। তেওঁৰ বাৰ্লিনস্থিত ক্লিনিকটোৱেও মহিলা চিকিৎসা শিক্ষাৰ বাবে শক্তি উৎসৰ্গা কৰিছিল।

অৱসৰৰ লগে লগে টিবাৰ্টিয়াছে আমেৰিকা আৰু উত্তৰ আফ্ৰিকা আৰু সমগ্ৰ ইউৰোপ ভ্ৰমণ কৰে। ৰুগেনত থকা শৈশৱৰ বিষয়ে তেওঁ এখন আত্মজীৱনী প্ৰকাশ কৰে, মেম’ৰিজ অৱ এ অক্টোজেনেৰিয়ান। ১৯২৭ চনত বাৰ্লিনত তেওঁৰ মৃত্যু হয়।

তথ্যসূত্ৰ

শ্ৰেণী:চিকিৎসাবিদ
ভানাজা আয়েংগাৰ

ভানাজা আয়েংগাৰ (মৃত্যু-২০০১) আছিল এগৰাকী ভাৰতীয় গণিতজ্ঞ আৰু শিক্ষাবিদ। অন্ধ্ৰ প্ৰদেশত থকা তিৰুপতিস্থিত পদ্মাৱতী মহিলা বিশ্ববিদ্যালয়মৰ তেখেত উপাচাৰ্য আছিল। "অন্ধ্ৰ মহিলা সভা স্কুল অৱ ইনফৰমেটিকছ"ৰ তেখেত এগৰাকী অন্যতম প্ৰতিষ্ঠাতা আছিল। ১৯৮৭ চনত ভাৰত চৰকাৰে তেখেতক চতুৰ্থ সৰ্বোচ্চ অসামৰিক বঁটা "পদ্মশ্ৰী" আগবঢ়ায়।

জীৱনী

অবিভক্ত অন্ধ্ৰ প্ৰদেশত জন্মলাভ কৰা, ভানাজা আয়েংগাৰে তেওঁৰ প্ৰাৰম্ভিক শিক্ষা সমাপ্ত কৰিছিল হায়দৰাবাদত। ১৯৫০ চনত তেখেতে কেমব্ৰিজ বিশ্ববিদ্যালয়ৰ পৰা গণিতত উচ্চ শিক্ষা গ্ৰহণ কৰে। তাৰপিছত তেখেতে য়'গোশ্লাভিয়া, চেক শ্ল'ভাকিয়া আৰু হাংগাৰী ভ্ৰমণ কৰে। ওছমানিয়া বিশ্ববিদ্যালয়ত তেখেতে এগৰাকী অধ্যাপক হিচাপে নিজৰ কেৰিয়াৰ আৰম্ভ কৰে। সেইখন বিশ্ববিদ্যালয়ৰ দ্বাৰা স্বীকৃতিপ্ৰাপ্ত ইউনিভাৰ্ছিটি কলেজ ফ'ৰ অমেন আৰু ওছমানিয়া ওমেন'ছ কলেজ আৰু নিজাম কলেজত কৰ্মত নিয়োজিত হয়। ওছমানিয়া বিশ্ববিদ্যালয়ৰ শিক্ষক সন্থাৰ তেখেত এগৰাকী প্ৰতিষ্ঠাপক সদস্য।

বঁটা আৰু স্বীকৃতি

১৯৮৭ চনত ভাৰত চৰকাৰে ভানাজা আয়েংগাৰক পদ্মশ্ৰী সন্মানেৰে বিভূষিত কৰে।

তথ্যসূত্ৰ

শ্ৰেণী:ভাৰতৰ ব্যক্তি
শ্ৰেণী: ভাৰতীয় শিক্ষাবিদ
শ্ৰেণী: ভাৰতীয় গণিতজ্ঞ
শ্ৰেণী: ভাৰতীয় মহিলা গণিতজ্ঞ
শ্ৰেণী:পদ্মশ্ৰী বঁটা বিজয়ী
শ্ৰেণী:বিংশ শতিকাৰ ভাৰতীয় মহিলা বিজ্ঞানী
মধ্বাচাৰ্য

মধ্বাচাৰ্য (১১৯৯ - ১২৭৮ বা ১২৩৮ - ১৩১৭) বা পূৰ্ণ প্ৰজ্ঞ বা আনন্দ তীৰ্থ এগৰাকী ভাৰতীয় দাৰ্শনিক, ঈশ্বৰবিদ আৰু দ্বৈত বেদান্তৰ মুখ্য প্ৰৱক্তা। তেওঁৰ দৰ্শনক তত্ত্ববাদো বোলা হয়, যাৰ অৰ্থ "বাস্তৱ দৃষ্টিভংগীৰ পৰা কৰা তৰ্ক"।

জীৱন

মধ্বাচাৰ্যৰ জন্ম ভাৰতৰ কৰ্ণাটক ৰাজ্যৰ পশ্চিম তটত ত্ৰয়োদশ শতিকাত হৈছিল। ডেকা অৱস্থাতে তেওঁ এগৰাকী সন্ন্যাসী হৈ পৰিছিল, আৰু গুৰু অচ্যুতপ্ৰেক্ষৰ ব্ৰহ্ম-সম্প্ৰদায়ত যোগদান কৰিছিল। মধ্বাচাৰ্যে হিন্দু দৰ্শনৰ শাস্ত্ৰীয় কৰ্মসমূহ, বিশেষকৈ মুখ্য উপনিষদসমূহ, ভাগৱদ্গীতা আৰু ব্ৰহ্ম সূত্ৰ (প্ৰস্থনত্ৰয়ী) অধ্যয়ন কৰিছিল। তেওঁ এই পাঠ্যসমূহৰ ওপৰত ভাষ্য লিখি উলিয়াইছিল, ৩৭ সংস্কৃত লেখত। তেওঁ অতিকৈ চুটিকৈ লিখিছিল আৰু যিমান পাৰি কম শব্দত নিজৰ চিন্তা প্ৰকাশ কৰিছিল। তেওঁৰ শ্ৰেষ্ট কৰ্ম অণুব্যাখ্যান, যি ব্ৰহ্ম সূত্ৰৰ এক ভাষ্য। কোনো কোনো লেখত তেওঁ নিজকে বায়ুৰ অৱতাৰ বুলি দাবী কৰিছে।

মধ্বাচাৰ্য আছিল শংকৰাচাৰ্যৰ অদ্বৈত বেদান্ত আৰু ৰামানুজাচাৰ্যৰ বিশিষ্টাদ্বৈত বেদান্তৰ সমালোচক। তেওঁ কেইবাবাৰো ভাৰত ভ্ৰমণ কৰিছিল, বংগ, বাৰাণসী, দ্বাৰকা, গোৱা আৰু কণ্যাকুমাৰী আদি গৈছিল আৰু বিভিন্ন হিন্দু শিক্ষা-কেন্দ্ৰত তৰ্ক কৰিছিল। ১২৮৫ চনত তেওঁ উডুপীত কৃষ্ণ মঠ প্ৰতিষ্ঠা কৰিছিল।

দৰ্শন

মধ্বাচাৰ্যৰ মতে, আত্মন আৰু ব্ৰহ্মন একেই নহয়, দুয়োৰে মাজত এক মৌলিক পাৰ্থক্য আছে। আত্মন ব্ৰহ্মনৰ ওপৰত নিৰ্ভৰশীল, কিন্তু ব্ৰহ্মনৰ সৈতে একেই নহয়। এই দ্বৈতবাদী ধাৰণা শংকৰাচাৰ্যৰ অদ্বৈত বেদান্ত আৰু ৰামানুজাচাৰ্যৰ বিশিষ্টাদ্বৈত বেদান্তৰ বিপৰীত। মধ্বাচাৰ্যৰ মতে মুক্তি কেৱল ঈশ্বৰৰ মাধ্যমেৰেহে পাব পাৰি। অদ্বৈত বেদান্ত আৰু বিশিষ্টাদ্বৈত বেদান্তৰ লগতে মধ্বাচাৰ্যৰ দ্বৈত বেদান্ত মধ্যকালীন ভাৰতত দেখা দিয়া ভক্তি আন্দোলনৰ তিনি আতাইতকৈ প্ৰভাৱশালী বৈষ্ণৱ দৰ্শন।

তথ্য সংগ্ৰহ

শ্ৰেণী:ভক্তি আন্দোলন
শ্ৰেণী:ভাৰতৰ ধৰ্মীয় গুৰু
পাফু ছিৰিজ

পাফু ছিৰিজ অসমীয়া ডিটেকটিভ সাহিত্যৰ কিছুমান থ্ৰিলাৰ উপন্যাসৰ সমষ্টি। এই ছিৰিজটি প্ৰকাশ কৰি উলিয়াইছিল গুৱাহাটীৰ পাণবজাৰৰ ‘মণি-মাণিক’ প্ৰকাশে। ইয়াৰে প্ৰথম পুথি ‘দিন ডকাইত' প্ৰথম প্ৰকাশ হয় ১৯৪৬ চনত, ষষ্ঠ প্ৰকাশ ২০১৫ চনত। ষষ্ঠ প্ৰকাশৰ মুদ্ৰণ চিত্ৰাচল প্ৰিণ্টাৰ্ছ, শিলপুখুৰী, গুৱাহাটী।

কাহিনীবোৰৰ মূল চৰিত্ৰ হ’ল ‘পাফু’ নামৰ এটা দল যি দুখীয়া, নিষ্পেষিত জনগণৰ প্ৰতি সদা দয়ালু কিন্তু অপৰাধীবোৰৰ প্ৰতি অতি নিষ্ঠুৰ। পাফুদলক ধৰিবলৈ সদা সষ্টম এক পুলিছ আৰু চোৰাংচোৱা বাহিনী এই কাহিনীৰ অন্যতম চৰিত্ৰ।

চৰিত্ৰসমূহ

পাফু দল
পাৰ্বতী প্ৰসাদ ফুকন
কেপ্টেন ভীমসেন
উগ্ৰগতি পাঠক
পাৰ্থ সিং
হেমিল্টন
মালতী
ডা° নকুল ৰায়
মাধৱ
বিকাশ দেউৰী

পুলিছ আৰু চোৰাংচোৱা দল
মিষ্টাৰ ডেভিদ
আনন্দমোহন ডাওৰা
নগেন্দ্ৰ শইকীয়া
মিষ্টাৰ হেলেম
মুকুল বৰ্মন
মধুসূদন নাথ

পাফু ছিৰিজৰ উপন্যাসসমূহ

দিনডকাইত
ৰামটাঙোন
নাৰীদস্যু
প্ৰহেলিকা
বিভীষিকা
সোণৰ পাহাৰ
দৰ্পচূৰ্ণ
বিপ্লৱী বাহিনী
শক্তিশেল
মাধমাৰ
ৰূপান্তৰ
অদৃশ্য সন্ধান
চিপজৰী
সমসৰী
অজান আততায়ী
প্ৰতিঘাত
ছায়াবাজী
বিপৰ্য্যয়
পাষণ্ড মৰ্দন
জোঁটপোট
বাজীকৰ
জাগৰণ

তথ্য সংগ্ৰহ

শ্ৰেণী:অসমীয়া গ্ৰন্থ
শ্ৰেণী:গ্ৰন্থ শৃংখলা
মহম্মদ ইকবাল

ছাৰ মহম্মদ ইকবাল (৯ নৱেম্বৰ ১৮৭৭ - ২১ এপ্ৰিল ১৯৩৮) এজন দক্ষিণ এছিয় ইছলামিক দাৰ্শনিক, কবি আৰু ৰাজনীতিবিদ।

উদ্ধৃতি

মানুহৰ বুদ্ধিমত্তা হৈছে প্ৰকৃতিৰ আত্মসমালোচনাৰ প্ৰচেষ্টা।
Stray Reflections
ঈশ্বৰৰ প্ৰতিখন ভূমিয়েই হৈছে আমাৰ ভূমি
ইছলাম আৰু জাতীয়তাবাদ; ড° আলী মহম্মদ নাকৱী।
ৰহস্যবাদী অভিজ্ঞতাৰ তাৎক্ষণিকতাৰ অৰ্থ হ’ল, আমি আন বস্তুৰ দৰেই ঈশ্বৰকো চিনি পাওঁ। ঈশ্বৰ কোনো গাণিতিক সত্তা বা ধাৰণাৰ ব্যৱস্থা নহয়, ইটোৱে সিটোৰ লগত পাৰস্পৰিকভাৱে জড়িত আৰু অভিজ্ঞতাৰ কোনো উল্লেখ নাই।
The Reconstruction of Religious Thought in Islam (1930), p. 14
এই অধিৱেশনৰ প্ৰতি আপুনি যিমান পাৰে সিমানে স্পষ্ট আৰু শক্তিশালীভাৱে পুনৰ উল্লেখ কৰিব লাগিব, ভাৰতীয় মুছলমানসকলৰ এটাই ৰাজনৈতিক উদ্দেশ্য সেয়া হৈছে ভিন্ন দেশ। ভাৰতৰ ভিতৰত আৰু বাহিৰত বিশ্ববাসীক অৰ্থনৈতিক সমস্যাই দেশৰ একমাত্ৰ সমস্যা নহয় সেয়া জনোৱাটো নিতান্তই প্ৰয়োজনীয়। মুছলমানৰ দৃষ্টিকোণৰ পৰা সাংস্কৃতিক সমস্যাটোৰ পৰিণতি বেছিভাগ ভাৰতীয় মুছলমানৰ বাবে বহুত বেছি। যিকোনো মূল্যতে ই অৰ্থনৈতিক সমস্যাতকৈ কম গুৰুত্বপূৰ্ণ নহয়।
ছাৰ মহম্মদ ইকবালে মহম্মদ আলী জিন্নালৈ লিখা পত্ৰত নেহৰুৰ প্ৰত্যাহ্বান গ্ৰহণ কৰিবলৈ সৰ্বভাৰতীয় মুছলমান সন্মিলন আহ্বান কৰিবলৈ অনুৰোধ জনাইছিল।
মুছলমান আমি, এইখন আমাৰ দেশ, চীন আৰু আৰব আমাৰ, ভাৰতো আমাৰ। তৰোৱালৰ ছাঁৰ তলত আমি ডাঙৰ হৈছো। অৰ্ধচন্দ্ৰ আমাৰ জাতীয় প্ৰতীক।
মহম্মদ ইকবাল , আনুমানিক ১৯৩০ চন, বেদ মেহতা "কমিং ডাউন", ভাৰত
মোৰ পূৰ্বপুৰুষ ব্ৰাহ্মণ আছিল। ভগৱানৰ সন্ধানতেই তেওঁলোকে জীৱনটো কটালে। মই মানুহৰ সন্ধানত হে জীৱনটো পাৰ কৰিছো।
Educational Thinkers
কবিৰ অন্তৰত হে জাতীয় সত্বাৰ জন্ম হয়; ৰাজনীতিবিদৰ হাতত সেয়া সমৃদ্ধিশালী আৰু লগতে মৃত্যুও হয়।
Stray Reflections
গণতন্ত্ৰ এনে এক ব্যৱস্থা য’ত মানুহক গণনা কৰা হয় যদিও ওজন কৰা নহয়।

মুছলমান আমি, দেশ আমাৰ, চীন আৰু আৰব আমাৰ, ভাৰত আমাৰ। তৰোৱালৰ ছাঁৰ তলত আমি ডাঙৰ হৈছো। অৰ্ধচন্দ্ৰচক্ৰ আমাৰ জাতীয় প্ৰতীক।
মই পঞ্জাব, উত্তৰ-পশ্চিম সীমান্ত প্ৰদেশ, সিন্ধ, আৰু বেলুচিস্তানক একত্ৰিত কৰি একক ৰাজ্য হিচাপে গঢ়ি তুলা বিচাৰিম। এখন ঐক্যবদ্ধ উত্তৰ-পশ্চিম ভাৰতীয় মুছলমান ৰাষ্ট্ৰৰ গঠন ,ব্ৰিটিছ সাম্ৰাজ্যৰ ভিতৰতে হওক বা বাহিৰত স্ব-শাসিত হওক,মোৰ দৃষ্টিত উত্তৰ-পশ্চিম ভাৰতৰ অন্ততঃ মুছলমানসকলৰ চূড়ান্ত ভাগ্য যেন লাগে।

উৎস

বাহ্যিক সংযোগ

Iqbal: some of his most notable Urdu poems - Columbia University

শ্ৰেণী:কবি
শ্ৰেণী:ৰাজনীতিবিদ
প্লাৱিতা বৰঠাকুৰ

প্লাৱিতা বৰঠাকুৰ এগৰাকী ভাৰতীয় গায়িকা আৰু অভিনেত্ৰী। তেওঁৰ জন্ম অসমৰ দুলিয়াজানত হৈছিল।

প্ৰাৰম্ভিক জীৱন

প্লাৱিতা বৰঠাকুৰৰ পিতৃ প্ৰবীণ বৰঠাকুৰ এজন ভাৰতীয় শাস্ত্ৰীয় সংগীত শিল্পী আৰু মাতৃ এগৰাকী লেখিকা আৰু কবি। তেওঁৰ বায়েক পৰিণীতা বৰঠাকুৰ আৰু প্ৰিয়াংগী বৰঠাকুৰ দুয়োগৰাকী চলচ্চিত্ৰ জগতত সুপ্ৰতিষ্ঠিত। তেওঁ দুলিয়াজানৰ অইল ইণ্ডিয়া টাউনশ্বিপত নিজৰ শৈশৱ অতিবাহিত কৰে। তাৰ পিছত তেওঁ উচ্চশিক্ষাৰ বাবে মুম্বাইৰ জয় হিন্দ কলেজলৈ যায়। তাৰ পৰৱৰ্তী পৰ্যায়ত তেওঁ বিভিন্ন বিজ্ঞাপনৰ জৰিয়তে পেশাদাৰী জীৱন আৰম্ভ কৰে।

কৰ্মজীৱন

প্লাৱিতা বৰঠাকুৰে বলিউডৰ বহুচৰ্চিত তথা সমাদৃত ছবি "পিকে"ৰ জৰিয়তে তেওঁৰ অভিনয় জীৱনৰ পাতনি মেলে। তাত তেওঁ অনুষ্কা শৰ্মাৰ ভনীয়েকৰ এটি সৰু চৰিত্ৰ ৰূপায়িত কৰিছিল। তাৰ পিছত তেওঁ আন এখন বলিউড ছবি "লিপষ্টিক আণ্ডাৰ মাই বোৰ্খা"ত এটি মুখ্য চৰিত্ৰত অভিনয় কৰে।

২০১৭ চনৰ ১৫ জুলাইত তেওঁ জনপ্ৰিয় ৰিয়েলিটি শ্ব' "দা কপিল শৰ্মা শ্ব'"ত একতা কাপুৰ আৰু প্ৰকাশ ঝাৰ লগত উপস্থিত হৈছিল। বৰ্তমান তেওঁ ৰাজস্থানত শ্বুটিং চলি থকা এখন নতুন ছবিৰ লগত ব্যস্ত হৈ আছে।

অভিনীত বোলছবি

শিৰোনামা চন নিৰ্দেশক চৰিত্ৰ
পিকে ২০১৪ ৰাজকুমাৰ হিৰাণী জগ্গুৰ ভনী
লিপষ্টিক আণ্ডাৰ মাই বোৰ্খা ২০১৭ অলংকৃতা শ্ৰীবাস্তৱ ৰেহেনা আবিদি
ৱাহ জিন্দেগী ২০১৮ দিনেশ যাদৱ ৰীনা
প্ৰতিশ্ৰুতি ২০২৪ কিশোৰ তহবিলদাৰ চিমৰন

তথ্য উৎস

বাহ্যিক সংযোগ

Official Website

Official Facebook Page

Celebrityboss.com | Official Website- Celebrity Biography, Age, Wiki, Height, Family & More

শ্ৰেণী:অসমীয়া অভিনেত্ৰী
শ্ৰেণী:হিন্দী চলচ্চিত্ৰৰ অভিনেত্ৰী
ৰাভেন পখিলা

ৰাভেন পখিলা (, বৈজ্ঞানিক নাম-Papilio castor) দক্ষিণ-পূব এছিয়াত বিস্তৃত হৈ থকা এবিধ চাতকনেজীয়া পখিলা (Swallowtail butterfly)ৰ প্ৰজাতি৷

বিৱৰণ

মতা ৰাভেন পখিলাৰ পাখিৰ ওপৰফালৰ বৰণ ক'লা৷ পাখিত হালধীয়া-মটিয়া বৰণৰ দাগ (scale) থকা দেখা যায়৷ তদুপৰি পাতলীয়াকৈ দীঘলীয়া আঁচ কিছুমানো থকা দেখা যায়৷ ইয়াৰ পিছফালৰ পাখি ( hind wing) ত ক্ৰীমবৰণীয়া দাগ কিছুমান থাকে, তাতে ডিম্বাকৃতিৰ এটা দাগ থাকে৷ আগফালৰ পাখি ( fore wing) ত তললৈ সৰু সৰু বগা দাগ থকা দেখা যায়৷

মাইকী ৰাভেন পখিলাৰ পাখিৰ ওপৰৰ অংশ (upperside) মতা ৰাভেন পখিলাতকৈ শেঁতা বৰণীয়া হয়৷ কিন্তু ইয়াৰ পাখিত থকা হালধীয়া বা ৰঙচুৱা দাগবোৰ বেছি ঘন হয়৷ ইয়াৰ আগফালৰ পাখিৰ দাগবোৰ মতা ৰাভেন পখিলাটোৰ দৰেই হয়৷ কেৱল ওপৰিঞ্চিকৈ ইয়াৰ পিছফালৰ পাখিত বিয়পি যোৱা ধূসৰ বগা দাগ কিছুমান থাকে৷ ইয়াৰ এন্টানাডাল ক'লা বৰণৰ, মূৰ, থ'ৰাক্স আৰু পেট অংশ ধূসৰ মটীয়া আৰু বগা ফুটুকীয়া হোৱা দেখা যায়৷

শ্ৰেণীবিভাজন

ৰাভেন পখিলাৰ মূল প্ৰজাতি (nominate ) হৈছে Papilio castor৷ ইয়াৰে অন্যান্য ওচৰ সম্পৰ্কীয় প্ৰজাতিবোৰ হ'ল

Papilio castor Westwood, 1842
Papilio dravidarum Wood-Mason, 1880
Papilio mahadeva Moore, [1879]

বিস্তৃতি

উত্তৰ-পূব ভাৰত, ম্যানমাৰ আৰু দক্ষিণ-পূব এছিয়াত ৰাভেন পখিলা দেখিবলৈ পোৱা যায় আৰু কিছুমান সময়ত অসমতো দেখিবলৈ পোৱা যায়‌‌।

তথ্যসূত্ৰ

লগতে চাওক

Collins, N.M. & Morris, M.G. (1985) Threatened Swallowtail Butterflies of the World. IUCN. ISBN 978-2-88032-603-6
Evans, W.H. (1932) The Identification of Indian Butterflies. (2nd Ed), Bombay Natural History Society, Mumbai, India
Haribal, Meena (1994) Butterflies of Sikkim Himalaya and their Natural History.
Wynter-Blyth, M.A. (1957) Butterflies of the Indian Region, Bombay Natural History Society, Mumbai, India.

বাহ্যিক সংযোগ

Butterflycorner Images from Naturhistorisches Museum Wien

শ্ৰেণী:পখিলা
উমাকান্ত ৰাজখোৱা

উমাকান্ত ৰাজখোৱা এগৰাকী ভাৰতৰ স্বাধীনতা সংগ্ৰামী আছিল৷ তেওঁৰ জন্ম ১৯০৬ চনৰ ২৯ নবেম্বৰত, মাজুলীৰ জানগুৰি গাওঁত।

উমাকান্ত ৰাজখোৱাই ১৯১৮ চনত উত্তৰ লক্ষীমপুৰৰ পৰা ৪ৰ্থ শ্ৰেণীৰ বৃত্তি পৰীক্ষা দিয়ে। ১৯২৮ চনত যোৰহাট গভৰ্নমেন্ট হাইস্কুলত পঢ়ি থকাৰ সময়ত লোণ আইন অমান্য আন্দোলনত সক্ৰিয় অংশ গ্ৰহণ কৰে যাৰ ফলত ৰাজখোৱাক ৫(পাঁচ)টকা আৰু অসমৰ পৰা অস্পৃশ্যতা বৰ্জন আৰু কানিৰ নিৰ্মূলকৰণৰ প্ৰধান নেতা কৃষ্ণ শৰ্মাৰ পুত্ৰ, দুৰ্গা দাসক ৭(সাত) টকাৰ জৰিমনা বিহে। সেই সময়ত যোৰহাটৰ ডেপুটি কমিচনাৰ মি.কান্টলিয়ে কুখ্যাত কানিংহাম চাৰ্কুলাৰৰ সমৰ্থনত চহী নকৰাৰ অপৰাধত মেট্ৰিকৰ বাচনি পৰীক্ষাত বহা বন্ধ কৰিছিল। তেওঁ ১৯৩২ চনত মেট্ৰিক পাছ কৰে। ১৯২১ চনত মহাত্মা গান্ধী প্ৰথমবাৰ যোৰহাটলৈ আহোঁতে লগ কৰিব নোৱাৰিলে যদিও ১৯৩৪ চনত দ্বিতীয়বাৰ আহোঁতে তেখেতৰ লগত শোভাযাত্ৰাত যোগ দিছিল। ১৯৩৪ চনৰ জুন মাহত তেওঁ এ.এছ.আই হিচাবে নিযুক্ত হয়। ১৯৩৬ চনত তিনিচুকীয়া হাইস্কুল প্ৰাঙ্গনত কংগ্ৰেছে ১৯৩৫ চনৰ আইনৰ কেইটামান দফাৰ প্ৰতিবাদ কৰি এখন সভা পাতিছিল। পুলিছ বিভাগে সেই সভাৰ প্ৰতিবেদনত উমাকান্ত ৰাজখোৱাক চহী কৰিবলৈ জোৰ কৰাতো তেখেতে চহী কৰিবলৈ অমান্তি হয় আৰু চাকৰিৰ পৰা পদত্যাগ কৰে। ১৯৩৭ চনত জৱাহৰলাল নেহৰু উত্তৰ লক্ষীমপুৰলৈ আহোঁতে উমাকান্ত ৰাজখোৱাই আন বহুতো সতীৰ্থ সহ চাৰি অনীয়া সদস্য হিচাবে কংগ্ৰেছত যোগদান কৰি, মহাত্মা গান্ধীৰ ভাৰত ত্যাগ আন্দোলনৰ মুলমন্ত্ৰ কৰিম কিম্বা মৰিম শ্লগানেৰে দশোদিশ মুখৰিত কৰি গ্ৰেপ্তাৰ হ’ব লগীয়া হয় আৰু পুলিছৰ হাতত নিৰ্যাতিতও হয়। ১৯৩৮ চনত বিহপুৰীয়াৰ লুহিত দিক্ৰং হাইস্কুলৰ সহকাৰী শিক্ষক হিচাবে নিযুক্তি পায়। তাতেই ১৯৪০ চনত যোৰহাটৰ কৃষ্ণ শৰ্মা আৰু হৰিনাৰায়ণ বৰুৱাৰ নেতৃত্বত সেৱাদল গঠন হয় আৰু স্কুল ছুটিৰ পিছত প্ৰতিদিনেই আন্দোলনৰ সভা বহে। ১৯৪০ চনৰ ১১ অক্টোবৰত ৱাৰ্দ্ধাত মহাত্মা গান্ধীৰ নেতৃত্বত যি একক সত্যাগ্ৰহ আৰম্ভ হৈছিল, তাত ১ম আৰু ২য় গৰাকী সত্যাগ্ৰহী আছিল যথাক্ৰমে বিনোৱা ভাৱে আৰু জৱাহৰলাল নেহৰু। সেইদৰে লক্ষীমপুৰৰ পৰা মহাত্মা গান্ধীৰ অনুমোদন পোৱা ১৭ জনীয়া সত্যাগ্ৰহী তালিকাত ৰাজখোৱা আছিল সপ্তম জন। এই সত্যাগ্ৰহ কৰোঁতে ১৯৪১ চনৰ ১২ জানুৱাৰীত তেওঁ গ্ৰেপ্তাৰ হয়৷ ৰাজখোৱা আছিল ‘চি’ কেটেগৰিৰ অপৰাধী; যাৰবাবে তেখেতক ১ বছৰ সশ্ৰম কাৰাদণ্ড বিহা হৈছিল।উক্ত বছৰত যোৰহাট জেলত থাকোঁতে গোপীনাথ বৰদলৈ, ফকৰউদ্দীন আলি আহমেদ আদিকে ধৰি বহুতো গণ্য-মাণ্য ব্যক্তিৰ সান্নিধ্য পায়। ১৯৪৬ চনৰ ২অক্টোবৰত নাৰায়ণপুৰ মৌজাৰ পাণবাৰীত ৰাজখোৱাৰ নেতৃত্বত মহাত্মা গান্ধীৰ বুনিয়াদী শিক্ষা পদ্ধতিৰ প্ৰচাৰ আৰু বুনিয়াদী শিক্ষা আশ্ৰম স্থাপন আঁচনিৰ আধাৰত এখনি বুনিয়াদী শিক্ষাশ্ৰম স্থাপন হয় আৰু শিক্ষাশ্ৰম খনি মুকলি কৰিছিল নীলমনি ফুকন ডাঙৰীয়াই। পিছলৈ এই বুনিয়াদী চৌহদতে মাধৱ দেৱ মহাবিদ্যালয়(বৰ্তমানৰ মাধবদেৱ বিশ্ববিদ্যালয়) আৰু মাধবদেৱ কলেজিয়েট উচ্চতৰ মাধ্যমিক বিদ্যালয় গঢ় লৈ উঠে।

তথ্য সূত্ৰ

শ্ৰেণী:অসমৰ স্বাধীনতা সংগ্ৰামী
শ্ৰেণী:অসম
লুৱাৰ

লুৱাৰ তুৰ্কী আৰু নিভখ পৌৰাণিক কাহিনীৰ এটা কিংবদন্তি মাইকী প্ৰাণী। ই হৈছে সৃষ্টিকৰ্তা ওৱাইল্ড ডাক।

সৃষ্টিৰ কাহিনী

আলটাই সৃষ্টিৰ কাহিনীত আৰম্ভণিতে পৃথিৱীখন পানীৰ পৰাই নিৰ্মিত হৈছিল। প্ৰাচীন তুৰ্কী বিশ্বাসত টাংৰি (ঈশ্বৰ) কাইৰা খান হৈছে এজাতি বিশুদ্ধ বগা হাঁহ যিয়ে অন্তহীন পানীৰ (সময়) ওপৰত অনবৰতে উৰি থাকে।
কিন্তু আক-আনাই কাইৰা খানক সৃষ্টি কৰিবলৈ আহ্বান জনোৱা যেন দেখাৰ আগতেই তেওঁৰ শান্তিৰ বিঘিনি ঘটে। পানীৰ তলৰ পৰা এটা "পবিত্ৰ হাঁহ" লুৰাই বালি, মাটি আৰু পলস ওপৰলৈ তুলি লৈছিল, যাৰ পৰা পৃথিৱীখন সৃষ্টি হৈছিল। অস্তিত্বৰ সকলো বস্তুৰে প্ৰাৰম্ভিক অৱস্থা আছিল পানী।

প্ৰাচীন তুৰ্কী বিশ্বাসত টাংৰি (ঈশ্বৰ) কাৰা হান হৈছে এটা বিশুদ্ধ, বগা হাঁহ যিয়ে অন্তহীন পানীৰ (সময়) বিস্তৃতিৰ ওপৰেৰে অহৰহ উৰি থাকে। গেণ্ডৰ (মতা হাঁহ) হিচাপে কাৰা-হান বায়ু, পানী আৰু ভূমিৰ তিনিটা ক্ষেত্ৰৰ প্ৰভু।

হাংগেৰীৰ পৌৰাণিক কাহিনীত সাগৰীয় হাঁহ এটা আত্মা প্ৰাণী কাৰণ হাঁহে বতাহত উৰি পানীত ডুব যায়। এইদৰে হাঁহবোৰ সৰগীয় জগত আৰু মৰতৰ জগত দুয়োটাৰ মাজতে আছে। সাগৰৰ তলৰ পৰা প্ৰথম জীৱ-জন্তুবোৰ উদ্ধাৰ কৰিবলৈ সূৰ্য্যই সোণালী ডাইভিং-হাঁহৰ ৰূপ লয়। অৰণ্য আত্যই হাঁহটোক পানীৰ তলৰ পৰা বোকা ওপৰলৈ আনি মাটি সৃষ্টি কৰিবলৈ ক’লে। কিন্তু তাই বোকাখিনিত মুখ লুকুৱাই ৰাখিলে আৰু ফলত তেওঁক ভৰি দুখন ভাঙি যোৱাৰ শাস্তি দিয়া হ'ল যাতে তেওঁ খোজ কাঢ়িব নোৱাৰে।

সাহিত্যত

চিংগিজ আইটমাটভে তেওঁৰ "পাইবাল্ড ডগ ৰানিং এলং দ্য শ্ব'ৰ" নামৰ কিতাপখনত লুৱাৰৰ কাহিনী কৈছিল, যিটো ভ্লাদিমিৰ চাংগীৰ পৰা শুনা যায়:

তথ্য সূত্ৰ

শ্ৰেণী:তুৰ্কী কাহিনী
শ্ৰেণী:পৌৰাণিক কথা
হেমৰাম পাটৰ

হেমৰাম পাটৰ বিয়াল্লিছৰ গণ-আন্দোলনৰ এগৰাকী শ্বহীদ৷ ১৯২৩ চনৰ জন্ম৷ ফুল-কুমলীয়া বয়সতে পুলিচ-মিলিটাৰীৰ অবৰ্ণনীয় অত্যাচাৰৰ বলি হৈ জোঙাল বলহু গড়ৰ ওচৰত তেওঁৰ মৃত্যু হৈছিল৷

জন্ম আৰু শিশুকাল

তেওঁ পিতৃৰ নাম আছিল ৰুদ্ৰসিং পাটৰ আৰু মাকৰ নাম আছিল সোণসেৰী পাটৰ৷ হেমৰাম পাটৰৰ জন্ম হৈছিল ১৯২৩ চন শাওণ মাহত৷ শিশু অৱস্থাৰ পৰাই হেমৰামে পৰিয়ালৰ সকলোকে দেশপ্ৰেমত নিমজ্জিত হৈ থকা দেখি আহিছিল৷

স্বাধীনতা আন্দোলনত

১৯২৬ চনত পাণ্ডুত বহা “নিখিল ভাৰত কংগ্ৰেছ’’ৰ অধিৱেশনৰ মণ্ডপৰ বাবে প্ৰয়োজন হোৱা বৃহৎ পৰিমাণৰ কাপোৰ কেৱল বাৰপুজীয়া-মৰিগাঁও অঞ্চলৰ পৰাই সংগ্ৰহ কৰা হৈছিল আৰু এই কামৰ বাবে পৰিয়ালৰ সকলো লোকে অংশ গ্ৰহণ কৰিছিল৷ ১৯৩১ চনত “সূতাকটা প্ৰতিযোগিতা’’ত হেমৰামৰ খুৰীয়েকে সোণৰ পদক লাভ কৰিছিল বুলি জনা যায়৷ ১৯৪১ চনৰ পৰাই হেমৰাম পাটৰে গাঁও সংগঠনৰ কাম কৰিছিল৷ ৪২ৰ ২৬ আগষ্টৰ দিনা নগাঁৱৰ বেবেজীয়াত বহু মানুহক অত্যাচাৰ কৰা আৰু ক’লাই কোছ আৰু হেমৰাম বৰাক গুলীয়াই মৰা শুনি সকলো উত্তেজিত হৈ পৰে আৰু সেইদিনাই ৰাতি প্ৰতিশোধ লোৱাৰ উদ্দেশ্যে ৰে’লৰ ফিচপ্লেট খুলি সেনালৈ ৰচদ-পাতি অহা বন্ধ কৰিবলৈ ১০-১১জনীয়া এটা দলে জোঙাল বলহু গড়ৰ ওচৰৰ দলং ভাঙি ৰে’ললাইনৰ চিৰি উঠাবলৈ ধৰোঁতে মিলিটাৰীয়ে আটাইকে ঘেৰাও কৰে৷ প্ৰথমে মিলিটাৰীয়ে সোধা-পোছা কৰি কোনো উত্তৰ নাপাই গুলী বৰ্ষণ কৰে৷ গুলী লাগি গুণাভি বৰদলৈ আৰু হেমৰাম পাটৰ ঢলি পৰে আৰু গুণাভিৰ ততালিকে মৃত্যু হয়৷ বাকীসকল আন্ধাৰৰ সুযোগ বুজি পলাই যায়৷ হেমৰামৰ ভৰিত গুলী লাগিছিল৷ তাৰপিছত পুলিচ-মিলিটাৰীয়ে নানা কথা সুধি ব্যতিব্যস্ত কৰাতো মুখেৰে তেওঁ একো নোকোৱাত, বুট জোতাৰে মুখত গুৰিয়াই-গছকি অত্যাচাৰ কৰে আৰু শিলনি ওপৰেৰে চোঁচৰাই নি গাড়ীত থেকেচি তোলে৷ সেই অত্যাচাৰতে হেমৰামৰ মৃত্যু হয়৷

স্বীকৃতি

বিয়াল্লিছৰ গণ-আন্দোলনত প্ৰাণ আহুতি দিয়া বৃহত্তৰ বাৰপুজীয়া অঞ্চলৰ তিলক ডেকা, গুণাভি বৰদলৈ আৰু হেমৰাম পাটৰৰ প্ৰতি শ্ৰদ্ধা জনাই অসম চৰকাৰে মৰিগাঁও অসামৰিক চিকিৎসালয়খন তিনিওজনা বীৰৰ নামেৰে “শ্বহীদ তিলক, হেমৰাম, গুণাভিৰাম অসামৰিক চিকিৎসালয়’’ নামেৰে নামকৰণ কৰিছে৷

তথ্য সূত্ৰ

শ্ৰেণী:অসম
শ্ৰেণী:ভাৰতৰ স্বাধীনতা সংগ্ৰামী
অংগনবাদী

]]ৰ এক অংগনবাদী কেন্দ্ৰ
অংগনবাদী হৈছে ভাৰতৰ এক প্ৰকাৰৰ গ্ৰাম্য শিশু যত্ন কেন্দ্ৰ। শিশুৰ ক্ষুধা আৰু পুষ্টিহীনতাৰ বিৰুদ্ধে যুঁজিবলৈ ইণ্টিগ্ৰেটেড চাইল্ড ডেভেলপমেণ্ট চাৰ্ভিচেছ কাৰ্যসূচীৰ অংশ হিচাপে ভাৰত চৰকাৰে ১৯৭৫ চনত এই কাৰ্যসূচী আৰম্ভ কৰিছিল। হিন্দী ভাষাত অংগনবাদী বা অংগনৱাড়ীৰ অৰ্থ হৈছে ‘চোতালৰ আশ্ৰয়’।

এটি সাধাৰণ অংগনবাদী কেন্দ্ৰই এখন গাঁৱত প্ৰাথমিক স্বাস্থ্য সেৱা প্ৰদান কৰে। ই ভাৰতীয় জনস্বাস্থ্য সেৱা প্ৰণালীৰ এটা অংশ। প্ৰাথমিক স্বাস্থ্য সেৱা কাৰ্যকলাপবোৰৰ ভিতৰত আছে গৰ্ভনিৰোধকৰ বিষয়ে পৰামৰ্শ দিয়া আৰু যোগান ধৰা, পুষ্টি আৰু পৰিপূৰকৰ বিষয়ে শিক্ষা দিয়া, লগতে শিশুসকলৰ বাবে প্ৰাক-প্ৰথমিক বিদ্যালয় ৰূপে কাম কৰা। কেন্দ্ৰবোৰ অ'ৰেল ৰিহাইড্ৰেচন চল্ট (অ'আৰএছ), প্ৰাথমিক ঔষধ আৰু গৰ্ভনিৰোধকৰ বাবে কোষ্ঠাগাৰ হিচাপেও ব্যৱহাৰ কৰা হ'ব পাৰে। ৩১ জানুৱাৰী ২০১৩-ৰ তথ্য অনুসৰি, ১৩.৭ লাখ অনুমোদিত অংগনবাদী কেন্দ্ৰৰ ভিতৰত প্ৰায় ১৩.৩ লাখ অংগনবাদী কেন্দ্ৰ কাৰ্যৰত হৈছে। এই কেন্দ্ৰবোৰে পৰিপূৰক পুষ্টি, অনানুষ্ঠানিক প্ৰাক-প্ৰথমিক বিদ্যালয় শিক্ষা, পুষ্টি আৰু স্বাস্থ্য শিক্ষা, টিকাকৰণ, স্বাস্থ্য পৰীক্ষা আৰু ৰেফাৰেল সেৱা প্ৰদান কৰে। ইয়াৰে অন্তিম তিনিটা সেৱা ৰাজহুৱা স্বাস্থ্য প্ৰণালীৰ সৈতে একত্ৰিত হৈ প্ৰদান কৰা হয়।

তথ্য সংগ্ৰহ

বাহ্যিক সংযোগ

আনুষ্ঠানিক ৱেবছাইট

শ্ৰেণী:ভাৰতৰ শিক্ষা
শ্ৰেণী:ভাৰতৰ চৰকাৰী যোজনা আৰু নীতি
আবুৰা আকাগো

আবুৰা-আকাগো (জাপানী ভাষাত "তেলৰ শিশু") হৈছে জাপানী শিশু আত্মা বা ভূতৰ এক প্ৰকাৰ। ট’ৰিয়ামা চেকিয়েনৰ মাজভাগৰ ইডো যুগত কঞ্জাকু গাজু জোকু হায়াকিত চিত্ৰিত হোৱা এটা ইয়োকাই, এণ্ডন লেম্পৰ পৰা তেল উলিয়াই লোৱা এটা শিশু আত্মা হিচাপে চিত্ৰণ কৰা হৈছে।

"বহুদিন আগতে শ্বিগা গাঁৱত"ৰ পিছৰ শব্দবোৰ "আবুৰা-নুছুমি নো হি" (তেল চুৰি কৰা জুই) নামৰ ৰহস্যময় জুইৰ কাহিনীৰ পৰা উদ্ধৃত কৰা হৈছিল, যিটো এডো যুগত প্ৰকাশিত কিতাপ, শ্বোকোকু ৰিজিন ডান আৰু হোনচো কোজি ইনেন শ্বুত উল্লেখ কৰা হৈছিল। সেই কিতাপবোৰত কোৱা হৈছে যে, এটা লোকবিশ্বাস আছিল যে ওমি প্ৰদেশৰ ওটছুৰ এজন তেলৰ ব্যৱসায়ীয়ে চৌহদত থকা জিজো মূৰ্তি এটাৰ পৰা তেল চুৰি কৰি লৈ যায় যাতে তেওঁ সেইবোৰ বিক্ৰী কৰিব পাৰে, আৰু মৃত্যুৰ পিছত হেৰাই যায় আৰু ৰহস্যময় জুইলৈ পৰিণত হয়। মাউণ্ট হিয়েইত কোৱা হয় যে আবুৰা-বো নামৰ এটা ৰহস্যময় জুই দেখা দিয়ে আৰু শ্বোকোকু ৰিজিন ডানত এই জুইক "আবুৰা-নুছুমি নো হি"ৰ সৈতে একে হোৱা দেখা যায়। অনুমান কৰা হৈছে যে চেকিনৰ আবুৰা-আকাগো শ্বোকোকু ৰিজিন ডেন আৰু অন্যান্য কিতাপৰ এই "আবুৰা-নুছুমি নো হাই"ৰ আধাৰত নিৰ্মিত কাহিনী আছিল। তত্ত্ব আছে যে গ্ৰাম্য অঞ্চলত আগতে চাকি জ্বলাবলৈ মাছৰ তেলৰ দৰে অশোধিত সামগ্ৰী ব্যৱহাৰ কৰা হৈছিল, গতিকে মেকুৰীয়ে চাকি চেলেকিলে হয়তো আবুৰা-আকাগো (তেলৰ লেম্প চেলেকি থকা শিশু)ৰ দৰে দেখা গৈছিল। বিশেষজ্ঞসকলে আঙুলিয়াই দিছে যে ট'হোকু কাইডান নো টাবিত চেকিয়েনে সৃষ্টি কৰা বহুতো ইয়োকাই অন্তৰ্ভুক্ত কৰা হৈছে যিবোৰ লোককথাৰ পৰা উৎপত্তি হোৱা নাই, যাৰ ফলত এই তত্ত্বৰ সৃষ্টি হয় যে এই "আবুৰা-নাম আকাগো"ও চেকিয়েনৰ আবুৰা-আকাগোৰ ওপৰত ভিত্তি কৰি সৃষ্টি কৰা হৈছিল। ইহাৰা চাইকাকুৰ ইডো যুগৰ আৰম্ভণিৰ উকিয়ো কিতাপ Honchō Nijū Fukō (本朝二十不孝)ত তেলৰ বন্তি খোৱা এটা কেঁচুৱাও দেখা যায়। তথাপিও ইয়াক ৰচনা কৰা কিবা এটা বুলিও লক্ষ্য কৰা হৈছে। এই পটভূমিত জাপানত তেল খাদ্য হিচাপে আৰু আলোকসজ্জা হিচাপে ব্যৱহৃত এক মূল্যৱান সম্পদ আছিল, শোধন প্ৰযুক্তিৰ উন্নতিৰ বাবে মধ্যযুগৰ পৰাই ই আৰু অধিক প্ৰয়োজনীয়তা হৈ পৰিছিল, যাৰ ফলত এই তত্ত্বৰ সৃষ্টি হৈছিল যে এই ইয়োকাইবোৰ চেলেকি বা চুহি তেল অপচয় কৰাৰ বিৰুদ্ধে সতৰ্কবাণী হিচাপে এই শ্ৰুতিকথাৰ জন্ম হৈছিল।

তথ্যসূত্ৰ

শ্ৰেণী:জাপানী শ্ৰুতিকথা
শ্ৰেণী:লোককথাৰ জীৱ
মালয় ভাষা

মালয় বা বাহাসা মেলায়ু ( ;, জাৱি লিপি: ) হৈছে মালয়েছিয়া, ইণ্ডোনেছিয়া, ছিংগাপুৰ আৰু ব্ৰুনেইৰ চৰকাৰী ভাষা। ইষ্ট টিমৰ আৰু থাইলেণ্ডৰ কিছু অংশতো এই ভাষাৰ প্ৰচলন আছে৷ বাহাছা মেলায়ু আৰু বাহাছা ইণ্ডোনেছিয়াৰ মাজত বিশেষ পাৰ্থক্য নাই। ইয়াৰ মূল পাৰ্থক্য হ’ল উচ্চাৰণ, বানান আৰু শব্দভাণ্ডাৰ।

ইতিহাস

মালয় ভাষাৰ ইতিহাসক পাঁচটা যুগত ভাগ কৰিব পাৰি: পুৰণি মালয়, সংক্ৰমণকাল, ধ্ৰুপদী মালয়, শেষৰ আধুনিক মালয় আৰু আধুনিক মালয়। পুৰণি মালয় ধ্ৰুপদী মালয়ৰ প্ৰকৃত পূৰ্বপুৰুষ বুলি বিশ্বাস কৰা হয়।

পুৰণি মালয় ভাৰতৰ ধ্ৰুপদী ভাষা সংস্কৃতৰ দ্বাৰা প্ৰভাৱিত হৈছিল৷ সংস্কৃত ঋণৰ শব্দ পুৰণি মালয় শব্দভাণ্ডাৰত পোৱা যায়। পুৰণি মালয় ভাষাৰ আটাইতকৈ প্ৰাচীন শিলালিপিটো ইণ্ডোনেছিয়াৰ সুমাত্ৰাত পোৱা গৈছিল, যিটো গ্ৰন্থ বৰ্ণমালাৰ পল্লাভা জাতত লিখা হৈছিল।

মালয় ভাষাত ঋণ শব্দৰ তালিকা

মালয় ভাষাত সংস্কৃত, পাৰ্চী, তামিল, গ্ৰীক, লেটিন, পৰ্তুগীজ, ডাচ আৰু চীনা ভাষাৰ বহুতো ঋণ শব্দ আছে৷ শেহতীয়াকৈ আৰবী, ইংৰাজী আৰু মালয়ৰ ভগ্নী ভাষা জাভানীজ আৰু সুন্দানীজ পৰাও ঋণ শব্দৰ আমদানি ঘটিছে। ইংৰাজী ঋণ বেছিভাগেই বাণিজ্য, বিজ্ঞান আৰু প্ৰযুক্তিৰ সৈতে জড়িত আনহাতে আৰবী বেছিভাগে ঋণ শব্দ ইছলাম ধৰ্মৰ সৈতে জড়িত।

তথ্যসূত্ৰ

শ্ৰেণী:ভাষা